ໃນວັນທີ 21 ມີນາ 2013 ຜ່ານມາ ກົມການເມືອງສູນກາງພັກ ໄດ້ມີມະຕິຕົກລົງ ເລກທີ 04/ກມສພ ວ່າດ້ວຍການຈັດຕັ້ງ ແລະ ການເຄື່ອນໄຫວຂອງ ຄະນະໂຄສະນາອົບຮົມສູນກາງພັກ ປ່ຽນແທນຂໍ້ຕົກລົງສະບັບເລກທີ 09 /ຄລສພ ,ລົງວັນທີ 23/09/2009. ຫາກເວົ້າເຖິງພາລະບົດບາດແລ້ວມີຫລາຍຈຸດທີ່ສຳຄັນ ເຊັ່ນ: ຄະນະໂຄສະນາອົບຮົມສູນກາງພັກ ແມ່ນອົງການວິຊາສະເພາະ ກ່ຽວກັບວຽກງານການເມືອງ-ແນວຄິດ ຢູ່ຂັ້ນສູນກາງ; ທັງມີພາລະບົດບາດນຳພາ-ຊີ້ນຳໃຫ້ເລິກເຊິ່ງແທດເຖິງ ຮັບປະກັນຫລັກການລວມສູນເປັນເອກະພາບຂອງສູນກາງພັກໃນການເຄື່ອນໄຫວ ວຽກງານໂຄສະນາ-ອົບຮົມການເມືອງ-ແນວຄິດຂອງພັກ. ສຳລັບລາຍລະອຽດມີດັ່ງນີ້:
ຫມວດທ່ີ I
ວ່າດ້ວຍທ່ີຕັ້ງພາລະບົດບາດ
ມາດຕາ 1: ວ່າດ້ວຍທ່ີຕັ້ງ.
ຄະນະໂຄສະນາອົບຮົມສູນກາງພັກ, ຂຽນຊື່ຫຍໍ້ດ້ວຍຕົວອັກສອນ ( ຄອສພ ) ແມ່ນອົງການຈັດຕັ້ງຫນຶ່ງຂອງພັກ, ມີຖານະເທົ່າກັບຄະນະຂອງພັກຂັ້ນສູນກາງພັກ ແລະ ກະຊວງ - ອົງການຂອງລັດ.
ມາດຕາ 2: ວ່າດ້ວຍພາລະບົດບາດ.
ຄະນະໂຄສະນາອົບຮົມສູນກາງພັກ ມີພາລະບົດບາດເປັນເສນາທິການໃຫ້ແກ່ຄະນະບໍລິຫານງານສູນກາງພັກ, ກົມການເມືອງສູນກາງພັກ, ຄະນະເລຂາທິການສູນກາງພັກ ແລະລັດຖະບານໃນການຄົ້ນຄ້ວາແນວທາງ, ແຜນນະໂຍບາຍ ແລະ ນະໂຍບາຍຂົງເຂດ ວຽກງານການເມືອງ-ແນວຄິດ; ແມ່ນອົງການວິຊາສະເພາະ ກ່ຽວກັບວຽກງານການເມືອງ ແນວຄິດຢູ່ຂັ້ນສູນກາງ, ທັງມີພາລະບົດບາດນຳພາຊີ້ນຳໃຫ້ເລິກເຊິ່ງແທດເຖິງ, ຮັບປະກັນ ຫລັກການລວມສູນເປັນເອກະພາບ ຂອງສູນກາງພັກໃນການເຄື່ອນໄຫວວຽກງານໂຄສະນາ ອົບຮົມການເມືອງ-ແນວຄິດຂອງພັກ.
ຫມວດທີ II
ວ່າດ້ວຍຫນ້າທີ່ ແລະ ຂອບເຂດສິດ
ມາດຕາ 3: ວ່າດ້ວຍຫນ້າທ່ີ.
3.1 ຄົ້ນຄ້ວາກໍາແຫນ້ນໂຄງການການເມືອງ, ມະຕິຂອງກອງປະຊຸມໃຫ່ຍ ແລະ ກອງປະຊຸມສູນກາງພັກ ແຕ່ລະຄັ້ງ ກໍຄືແນວທາງ, ແຜນນະໂຍບາຍຂອງພັກ, ແຜນພັດທະນາ ເສດຖະກິດ-ສັງຄົມ ແລະ ລະບຽບກົດຫມາຍຂອງລັດ. ຈາກນັ້ນຈຶ່ງຜັນຂະຫຍາຍເປັນແຜນງານ ແລະ ໂຄງການ ເພື່ອເຜີຍແຜ່ອະທິບາຍໃຫ້ສະມາຊິກພັກ, ພະນັກງານ ແລະ ປະຊາຊົນບັນເຜົ່າ, ບັນດາຊັ້ນຄົນໃນສັງຄົມ ໄດ້ຮັບຮູ້, ເຂົ້າໃຈ ພ້ອມກັນນັ້ນກໍໂຄສະນາປຸກລະດົມການຈັດຕັ້ງປະຕິບັດໃຫ້ປະກົດ ເປັນຈິງ.
3.2 ປະຕິບັດຕາມມະຕິຕົກລົງ ແລະ ການຊີ້ນໍາຂອງກົມການເມືອງສູນກາງພັກ, ຄະນະເລຂາທິການສູນກາງພັກກ່ຽວກັບການເຄື່ອນໄຫວວຽກງານການເມືອງ-ແນວຄິດໃນ ແຕ່ລະໄລຍະຢ່າງເຂັ້ມງວດ ແລະ ລາຍງານຜົນໄດ້ຮັບໃຫ້ຊາບເປັນປະຈໍາ.
3.3 ຕິດຕາມກໍາແຫ້ນນສະພາບແນວຄິດ-ຫາງສຽງສັງຄົມ ລວມທັງສະພາບພົ້ນເດັ່ນ ຢູ່ພາຍໃນແລະຢູ່ຕ່າງປະເທດ ທີ່ມີຜົນກະທົບຕໍ່ແນວຄິດ-ຈິດຕະລາດຂອງ ຄົນໃນສັງຄົມ ແລະ ຕໍ່ຄວາມຫມັ້ນຄົງຂອງລະບອບການປົກຄອງຂອງພວກເຮົາ; ພ້ອມທັງເປັນເຈົ້າການຄົ້ນຄ້ວາ, ສະເຫນີວິທີການ ແລະ ມາດຕະການແກ້ໄຂ ຢ່າງເປັນທາງການຕໍ່ກົມການເມືອງ ແລະ ຄະນະເລຂາທິການສູນກາງພັກ.
3.4 ສ້າງເອກະສານປາຖາກະຖາໂຄສະນາອະທິບາຍ ກ່ຽວກັບແນວທາງ, ແຜນນະ ໂຍບາຍຂອງພັກ, ແຜນພັດທະນາເສດຖະກິດ-ສັງຄົມ, ນະໂຍບາຍ ແລະ ກົດຫມາຍຂອງລັດ; ກ່ຽວກັບສະພາບພົ້ນເດັ່ນຢູ່ພາຍໃນ ແລະ ຕ່າງປະເທດ ຕໍ່ແຕ່ລະເປົ້າຫມາຍໃຫ້ແທດເຫມາະ ແລະ ທັນການ.
3.5 ສ້າງເອກະສານອົບຮົມຄວາມຮູ້ກ່ຽວກັບທິດສະດີມາກ-ເລນິນ, ກ່ຽວກັບພຶດຕິກຳ ແລະ ບົດຮຽນການສ້າງສັງຄົມນິຍົມ; ຄວາມຮູ້ກ່ຽວກັບການນຳພາຂອງພັກ, ການຄຸ້ມຄອງຂອງລັດ ແລະ ການເສີມຂະຫຍາຍສິດເປັນເຈົ້າຂອງປະຊາຊົນ; ຄວາມຮູ້ກ່ຽວກັບປະຫວັດສາດ, ມູນເຊື້ອຂອງຊາດ ແລະ ຂອງພັກ ລວມທັງຄວາມຮູ້ດ້ານການທຳມະຫາກິນທີ່ມີປະສິດທິຜົນ,ເປັນຕົ້ນແມ່ນ ການຜະລິດເປັນສິນຄ້າ ແລະ ການບໍລິການສ້າງລາຍໄດ້ແກ້ໄຂຄວາມທຸກຍາກ ແລະ ສ້າງຄວາມຮັ່ງມີແກ່ຄອບຄົວ; ຄວາມຮູ້ກ່ຽວກັບການສືບທອດເສີມຂະຫຍາຍວັດທະນະທໍາຂອງຊາດ ກໍຄືການສ້າງຄວາມສີວິໄລ ທາງດ້ານຈິດໃຈ ແລະ ຄຸນສົມບັດສິນທຳປະຕິວັດ; ຄວາມຮູ້ກ່ຽວກັບການປົກປັກຮັກສາ ແລະ ຟື້ນຟູບູລະນະຊັບພະ ຍາກອນທຳມະຊາດ ແລະ ສິ່ງແວດລ້ອມ; ຄວາມຮູ້ດ້ານການພົວພັນຮ່ວມມື ແລະ ການເຊື່ອມໂຍງກັບເພື່ອນມິດສາກົນ; ຄວາມຮູ້ກ່ຽວກັບການສ້າງຄວາມຫມັ້ນຄົງໃຫ້ແກ່ລະບອບ ປະຊາທິປະໄຕປະຊາຊົນ.
3.6 ຊອກຮູ້ວິທີການ ແລະ ບົດຮຽນຂອງພັກປະເທດອ້າຍນ້ອງ ກ່ຽວກັບວຽກງານການເມືອງ-ແນວຄິດ; ປະກອບສ່ວນເຂົ້າໃນການຄົ້ນຄ້ວາທິດສະດີ ແລະ ສະຫລຸບບົດຮຽນ ຈາກພຶດຕິກຳຂອງພັກເຮົາ.
3.7 ເຂົ້າຮ່ວມ ແລະ ປະສານສົມທົບກັບບັນດາກະຊວງ-ອົງການກ່ຽວຂ້ອງຂອງລັດ
3.7.1 ສ້າງແລະປັບປຸງກົດຫມາຍ,ນະໂຍບາຍ, ກົນໄກ ແລະ ລະບຽບການ ຕ່າງໆ ທີ່ກ່ຽວຂ້ອງກັບວຽກງານການເມືອງ-ແນວຄິດຂອງພັກ.
3.7.2 ກໍານົດທິດທາງການເຄື່ອນໄຫວດ້ານວັດທະນະທໍາ ແລະ ການໂຄສະນາຖະແຫລງຂ່າວ; ລວມທັງການຄຸ້ມຄອງສື່ມວນຊົນ, ການພິມຈໍາຫນ່າຍ, ການທຸລະກິດສິ່ງພິມ ແລະ ການບໍລິການດ້ານອິນເຕີເນັດ ແລະ ສື່ສັງຄົມປະເພດຕ່າງໆ.
3.7.3 ສົ່ງເສີມການປະດິດຄິດແຕ່ງ ແລະ ປຸກລະດົມຊຸກຍູ້ຂະບວນການ ແຂ່ງຂັນ ຮັກຊາດ ແລະ ພັດທະນາ.
3.7.4 ຄົ້ນຄ້ວາຕີລາຄາ ແລະ ດໍາເນີນມາດຕະການອັນເຫມາະສົມ, ທັນການໃນ ການຕອບຕ້ານການໂຄສະນາບິດເບືອນ, ປັ່ນປວ່ນຂອງພວກເຮົາບໍ່ດີ.
3.7.5 ສ້າງຫລັກສູດ ແລະ ໂຄງການສິດສອນທິດສະດີ, ແນວທາງຂອງພັກ ແລະວິຊາສັງຄົມ-ການເມືອງຢູ່ໃນສະຖາບັນການສຶກສາຊັ້ນຕ່າງໆ ແລະ ໂຮງຮຽນການເມືອງ-ການປົກຄອງທຸກຂັ້ນ.
3.8 ສ້າງແລະປັບປຸງເອກະສານພ້ອມທັງຊີ້ນໍາແລະ ປະສານສົມທົບກັບຄະນະພັກ ຄະນະໂຄສະນາອົບຮົມທ້ອງຖິ່ນ ຈັດຕັ້ງຊຸດອົບຮົມຄວາມຮູ້ດ້ານການເມືອງ-ການປົກຄອງ ແລະ ສ້າງບ້ານພັດທະນາໃຫ້ແກ່ສະມາຊິກພັກ, ພະນັກງານ ແລະ ປະຊາຊົນຜູ້ເປັນ ຫລັກແຫ່ລງ ຢູ່ຮາກຖານບ້ານ; ອົບຮົມຄວາມຮູ້ກ່ຽວກັບພັກໃຫ້ມະຫາຊົນ ແລະ ສະມາຊິກໃຫມ່.
3.9 ຈັດຕັ້ງງຝຶກອົບຮົມຍົກລະດັບຄວາມຮູ້ດ້ານທິດສະດີ, ແນວທາງ ແລະ ວິຊາສະເພາະດ້ານການເມືອງ-ແນວຄິດ ເວົ້າລວມ ແລະ ຄວາມຮູ້ດ້ານໂຄສະນາອົບຮົມ ເວົ້າສະເພາະໃຫ້ແກ່ພະນັກງານໂຄສະນາອົບຮົມໃນຂອບ ເຂດທົ່ວປະເທດ; ສະຫນອງຂໍ້ມູນ ຂ່າວສານ, ວັດຖຸອຸປະກອນ ແລະ ເຄື່ອງມືຮັບໃຊ້ວຽກງານອັນຈຳເປັນໃຫ້ແກ່ຄະນະໂຄສະນາອົບຮົມຂັ້ນຕ່າງໆ.
3.10 ຈັດຕັ້ງການໂຄສະນາປະຈັກຕາເຄື່ອນທີ່ ແລະ ການໂຄສະນາຜ່ານສື່ຕ່າງໆເພື່ອ ເຄື່ອນໄຫວໂຄສະນາ-ນຳພາແນວຄິດປະຊາຊົນໃຫ້ໄດ້ຢ່າງກ້ວາງຂວາງທົ່ວເຖິງ, ເປັນຕົ້ນ ແມ່ນໃນເຂດຈຸດສຸມຕ່າງໆ.
3.11 ນໍາໃຊ້ກໍາລັງແຮງຂອງບັນຊັ້ນຄົນ ແລະ ຜູ້ມີເງື່ອນໄຂຄວາມສາມາດເຂົ້າໃນວຽກງານໂຄສະນາອົບຮົມຂອງພັກ; ຈັດຕັ້ງຕຳແຫນ່ງ ແລະ ເພື່ອນຮ່ວມງານດ້ານການໂຄສະນາອົບຮົມໃຫ້ເປັນລະບົບ ແລະ ເຄື່ອນໄຫວເປັນປະຈຳ, ທັງມີການຕີລາຄາ ເລືອກເຟັ້ນເອົາຜູ້ດີເດັ່ນ ເພື່ອຍ້ອງຍໍໃນແຕ່ລະປີ.
3.12 ປະສານສົມທົບກັບອົງການທີ່ກ່ຽວຂ້ອງຈັດຕັ້ງການໂຄສະນາຕໍ່ຕ່າງປະເທດ.
3.13 ພົວພັນຮ່ວມມືກັບອົງການກ່ຽວຂ້ອງຂອງພັກປະເທດອ້າຍນ້ອງ;ເຂົ້າຮ່ວມ ການສໍາມະນາແລະໄປທັດສະນະສຶກສາຄົ້ນຄ້ວາຖອດຖອນບົດຮຽນຢູ່ພາຍໃນແລະຕ່າງປະເທດ.
3.14 ສ້າງ ແລະປັບພື້ນຖານໂຄ່ງລາງສໍານັກງານ, ອົງການ,ປະກອບພາຫະນະ ,ວັດຖຸ ອຸປະກອນຕ່າງໆ ເພື່ອມີຄວາມສະດວກໃນການເຮັດວຽກງານ; ພື້ນຖານໂຄງລ່າງຂໍ້ມູນຂ່າວສານ ເພື່ອສະຫນອງໃຫ້ແກ່ການຄົ້ນຄ້ວາ ແລະ ການເຮັດວຽກງານໂຄສະນາອົບຮົມໃຫ້ມີເນື້ອໃນເລິກເຊິ່ງກ້ວາງຂວາງ ແລະ ວ່ອງໄວທັນການ.
ມາດຕາ 4: ວ່າດ້ວຍສິດ.
4.1 ພົວພັນປະສານສົມທົບ, ຕິດຕາມກວດກາ, ຊຸກຍູ້ ແລະ ປະກອບຄວາມເຫັນກ່ຽວກັບ ແຜນການ, ໂຄງການວຽກງານໂຄສະນາ-ອົບຮົມ, ລວມທັງການປັປບຸງສັບຊ້ອນ ບຸກຄະລາກອນທີ່ເຮັດວຽກງານດັ່ງກ່າວຂອງ ຄະນະໂຄສະນາອົບຮົມທ້ອງຖິ່ນ ໃນທົ່ວປະເທດ.
4.2 ເຂົ້າຮ່ວມກອງປະຊຸມຕ່າງໆທີ່ພົວພັນເຖິງວຽກງານກາກນເມືອງ-ແນວຄິດ ທີ່ຂັ້ນເທິງ, ຂະແຫນງການ, ອົງການ ແລະ ທ້ອງຖິ່ນຈັດຂຶ້ນ;ໄດ້ຮັບຂໍ້ມູນຂ່າວສານອັນຈຳເປັນເພື່ອ ຮັບໃຊ້ໃຫ້ແກ່ວຽກງານໂຄສະນາ ແລະ ສຶກສາອົບຮົມ.
4.3 ອອກຄໍາແນະນໍາແລະ ແຈ້ງການຕ່າງໆເຖິງຄະນະພັກ ຂະແຫນງ-ອົງການ ຕ່າງໆ ອ້ອມຂ້າງສູນກາງ ແລະ ທ້ອງຖິ່ນກ່ຽວກັບວຽກງານໂຄສະນາ-ອົບຮົມ.
4.4 ຮຽກໂຮງປະຊຸມພະນັກງານໂຄສະນາອົບຮົມ ຫລື ຜູ້ຮັບຜິດຊອບວຽກງານການເມືອງ-ແນວຄິດຈາກທ້ອງຖິ່ນ-ຂະແຫນງການ-ອົງການອ້ອມຂ້າງສູນກາງ ເພື່ອປຶກສາຫາລື, ຄົ້ນຄ້ວາແກ້ໄຂບັນຫາ ຫລື ເຜີຍແຜ່ແນະນຳກ່ຽວກັບທິດທາງ, ວິທີການ ແລະ ມາດຕະການດຳເນີນວຽກງານໂຄສະນາອົບຮົມ.
4.5 ປະສານສົມທົບກັບອົງການຈັດຕັ້ງ ແລະ ບຸກຄົນທີ່ມີຖານະບົດບາດ ເພື່ອເຮັດ ວຽກງານໂຄສະນາອົບຮົມ.
4.6 ແຕ່ງຕັ້ງ, ຍົກຍ້າຍ, ປົດຕໍາແຫນ່ງ, ປະຕິບັດນະໂຍບາຍ, ຍ້ອງຍໍສັນລະເສີນ, ປະຕິບັດວິໄນຕໍ່ພະນັກງານ, ລັດຖະກອນທີ່ຢູ່ພາຍໃຕ້ການຄວບຄຸມຂອງຕົນຕາມລະບຽບການ.
4.7 ຄຸ້ມຄອງກົງຈັກການຈັດຕັ້ງ ແລະ ການເຄື່ອນໄຫວຂອງສໍານັກງານ, ການໃຊ້ຈ່າຍງົບປະມານ, ການນຳໃຊ້ພາຫະນະວັດຖຸອຸປະກອນຕ່າງໆ ຂອງພັກ-ລັດ ມອບຫມາຍໃຫ້ມີປະສິດທິຜົນ.
4.8 ເຊັນສັນຍາ, ອະນຸສັນຍາ, ບົດບັນທຶກຊ່ວຍຈໍາຕ່າງໆໃນການພົວພັນຮ່ວມມືກັບ ອົງການການເມືອງ-ແນວຄິດຂອງພັກ-ລັດ ປະເທດອ້າຍນ້ອງ ແລະ ເພື່ອນມິດກ່ຽວກັບວຽກງານໂຄສະນາ-ອົບຮົມບົນພື້ນຖານກົດຫມາຍ ແລະກ ານຕົກລົງຂອງ ຂັ້ນເທິງ.
ຫມວດທີ III
ວ່າດ້ວຍໂຄງປະກອບບຸກຄະລາກອນ ແລະ ກົງຈັກການຈັດຕັ້ງ
ມາດຕາ 5 : ໂຄງປະກອບບຸກຄະລາກອນ.
5.1 ຄະນະໂຄສະນາອົບຮົມສູນກາງພັກ ປະກອບດ້ວຍ : ຫົວຫນ້າ 1 ສະຫາຍ ແລະ ມີຮອງຫົວຫນ້າຈໍານວນຫນຶ່ງ, ເຊິ່ງໄດ້ຮັບການແຕ່ງຕັ້ງ ຫລື ປົດຕໍາແຫນ່ງ ຈາກກົມການເມືອງສູນກາງພັກ, ຕາມການສະເຫນີຂອງຄະນະຈັດຕັ້ງສູນກາງພັກ.
- ຫົວຫນ້າຄະນະເປັນຜູ້ອໍານວຍຄວບຄຸມການດໍາເນີນວຽກງານທັງຫມົດ ແລະ ມີຄວາມຮັບຜິດຊອບຕໍ່ຄະນະບໍລິຫານງານສູນກາງພັກ, ກົມການເມືອງສູນກາງພັກ ແລະ ຄະນະເລຂາທິການສູນກາງພັກ ຕາມພາລະບົດບາດທີ່ກຳນົດໄວ້.
ບັນດາຮອງຫົວຫນ້າຄະນະເປັນຜູ້ຊ່ວຍຫົວຫນ້າໃນການອຳນວຍຄວບຄຸມ ວຽກງານ, ມີຄວາມຮັບຜິດຊອບຕໍ່ຫົວຫນ້າຄະນະໃນການດຳເນີນວຽກງານໃດຫນຶ່ງຕາມການແບ່ງງານ ແລະ ໄດ້ຮັບມອບຫມາຍຈາກຫົວຫນ້າຄະນະ. ຫົວຫນ້າຄະນະອາດຈະມອບໃຫ້ຜູ້ຮອງໃດຫນຶ່ງເປັນຜູ້ປະຈຳການ ຫລື ວ່າການແທນໃນເມື່ອຈຳເປັນ.
5.2 ຄະນະໂຄສະນາອົບຮົມສູນກາງພັກ ມີຫົວຫນ້າຫ້ອງການ ແລະ ບັນດາຫົວຫນ້າກົມ ແລະ ທຽບເທົ່າ ຊຶ່ງໄດ້ຮັບການແຕ່ງຕັ້ງ ຫລື ປົດຕໍາແຫນ່ງ ຈາກ ຄະນະເລຂາທິການສູນກາງພັກ ຕາມການສະເຫນີຂອງຄະນະຈັດຕັ້ງສູນກາງພັກ, ບົນພື້ນຖານການເຫັນດີຂອງຄະນະໂຄສະນາອົບຮົມສູນກາງພັກ; ມີຮອງຫົວຫນ້າຫ້ອງການ, ບັນດາຮອງຫົວຫນ້າກົມ ແລະ ທຽບເທົ່າ; ມີຫົວຫນ້າພະແນກ,ຮອງຫົວຫນ້າພະແນກ ຊຶ່ງໄດ້ຮັບການແຕ່ງຕັ້ງ ຫລື ປົດຕຳແຫນ່ງຈາກຫົວຫນ້າຄະນະໂຄສະນາອົບຮົມສູນກາງພັກ, ຕາມການຄົ້ນຄ້ວານຳສະເຫນີຂອງ ກົມຈັດຕັ້ງ-ພະນັກງານ ຊຶ່ງໄດ້ຮັບການເຫັນດີເອກະພາບກັບ ຫ້ອງການ, ກົມ ແລະ ທຽບເທົ່າທີ່ຜູ້ກ່ຽວສັງກັດຢູ່.
5.3 ຄະນະໂຄສະນາອົບຮົມສູນກາງພັກ ຍັງປະກອບມີພະນັກງານ ວິຊາການ ແລະ ພະນັກງານບໍລິຫານຕາມຕໍາແຫນ່ງ ຫລື ຕາມຄວາມຮຽກຮ້ອງຕ້ອງການຂອງຫນ້າທີ່ວຽກງານ ຕົວຈິງ.
ມາດຕາ 6: ກົງຈັກການຕັ້ງປະກອບດ້ວຍ:
1.ຫ້ອງການ
2. ກົມຈັດຕັ້ງ-ພະນັກງານ.
3. ກົມໂຄສະນາ.
4. ກົມອົບຮົມ.
5. ກົມສັງລວມ.
6. ກົມຂໍ້ມູນຂ່າວສານ.
7. ວາລະສານໂຄສະນາ.
8. ວາລະສານອາລຸນໃຫມ່.
ມາດຕາ 7: ເພື່ອປະກອບຕິບັດພາລະບົດບາດຂອງ ຄະນະໂຄສະນາອົບຮົມສູນກາງພັກ ໃຫ້ໄດ້ຮັບຜົນດີ, ມອບໃຫ້ຫົວຫນ້າຄະນະໂຄສະນາອົບຮົມສູນກາງພັກ ເປັນຜູ້ ກຳນົດເປັນ ອັນລະອຽດກ່ຽວກັບພາລະບົດບາດຂອງຫ້ອງການ, ບັນດາກົມ, ແຕ່ລະພະແນກ ໂດຍໃຫ້ສອດຄ່ອງກັບ ມະຕິຕົກລົງສະບັບນີ້.
ຫມວດທີ IV
ວ່າດ້ວຍລະບອບວິທີເຮັດວຽກ.
ມາດຕາ 8 : ຄະນະໂຄສະນາອົບຮົມສູນກາງພັກ ເຄື່ອນໄຫວ ແລະ ດໍາເນີນງານຕາມຫລັກການດັ່ງນີ້:
8.1 ປະຕິບັດແບບແຜນນໍາພາ ແລະ ເຮັດວຽກຕາມຫລັການລວມສູນປະຊາທິປະໄຕ ແລະ ບອບວິທີເຮັດວຽກເປັນຫມູ່ຄະນະ, ຮັບປະກັນປະຊາທິປະໄຕ ປະຕິບັດລະບອບປະຊຸມໃນການຕົກລົງຕັດສິນບັນຫາສຳຄັນຕ່າງໆ; ມີການແບ່ງງານ, ແບ່ງຄວາມຮັບຜິດຊອບໃຫ້ແຕ່ລະສະຫາຍຢ່າງຈະແຈ້ງ, ໂດຍມີການສົມທົບກຳແຫ້ນນກັບລະບອບຫົວຫນ້າ; ພ້ອມທັງຕິດຕາມ, ກວດກາ, ຊຸກຍູ້ ແລະ ສະຫລຸບຕີລາຄາການດຳເນີນງານຢ່າງເປັນປົກກະຕິ.
8.2 ຮັບປະກັນການປະຕິບັດຫລັກການລວມສູນເປັນເອກະພາບໃນການດໍາເນີນ ວຽກງານໂຄສະນາ-ອົບຮົມ, ເປັນເຈົ້າການຄົ້ນຄ້ວາກໍາແຫ້ນນແຜນການ, ທິດທາງ, ຫນ້າທີ່ ຈຸດສຸມຂອງວຽກງານໂຄສະນາອົບຮົມແຕ່ລະໄລຍະ, ຈາກນັ້ນ ຈຶຶ່ງເຜີຍແຜ່ແນະນຳໃຫ້ຂະແຫນງການ, ອົງການອ້ອມຂ້າງສູນກາງ ແລະ ທ້ອງຖິ່ນນຳໄປຈັດຕັ້ງປະຕິບັດໃຫ້ເກີດຜົນ ເປັນຈິງ.
8.3 ປະຕິບັດລະບອບລາຍງານການເຄື່ອນໄຫວວຽກງານໂຄສະນາອົບຮົມໃຫ້ກົມການເມືອງສູນກາງພັກ, ຄະນະເລຂາທິການສູນກາງພັກ ຊາບເປັນປະຈໍາ; ພ້ອມກັນນັ້ນກໍນຳເອົາຄວາມເຫັນຊີ້ນຳຂອງກົມການເມືອງພັກ ແລະ ຄະນະເລຂາທິການສູນກາງພັກ ໄປຈັດຕັ້ງປະຕິບັດຢ່າງເປັນເຈົ້າການ ແລະ ໄດ້ຮັບຜົນດີ.
8.4 ປະສານສົມທົບກັບຄະນະພັກຂະແຫນງການ ແລະ ທ້ອງຖິ່ນ ໃນການປະຕິບັດ ພາລະບົດບາດ ແລະ ຫນ້າທີ່ຂອງຕົນເພື່ອນໍາພາ-ຊີ້ນໍາການດໍາເນີນວຽກງານໂຄສະນາອົບຮົມໃຫ້ແທດເຫມາະກັບເງື່ອນໄຂ ແລະ ສະພາບຂອງແຕ່ລະບ່ອນໃຫ້ໄດ້ຮັບຜົນດີ.
8.5 ປະຕິບັດລະບອບເຮັດວຽກຕິດແທດກັບຮາກຖານ, ຮັບເອົາການສ່ອງແສງລາຍງານຈາກທ້ອງຖິ່ນ ແລະ ຂະແຫນງການຕ່າງໆ ເປັນປະຈໍາອາທິດ, ແຕ່ລະເດືອນ; ເປັນເຈົ້າການ ຄົ້ນຄ້ວາ, ວິິໄຈ-ໄຈ້ແຍກ, ສະຫລຸບສັງລວມ ແລະ ແກ້ໄຂບັນຫາ ຕົວຈິງຕາມພາລະບົດບາດ, ຫນ້າທີ່ ແລະ ສິດຂອງຕົນ.
8.6 ປະຕິບັດລະບອບປະຊຸມປະຈໍາເດືອນ, 3 ເດືອນ, 6 ເດືອນ, 1 ປີ ຫລື ປະຊຸມ ວິສາມັນຖ້າເຫັນວ່າມີຄວາມຈໍາເປັນ; ປະຕິບັດລະບອບປະຊຸມພະນັກງານໂຄສະນາອົບຮົມທົ່ວປະເທດ ປີລະຄັ້ງ; ຖ້າຫາກວ່າມີຄວາມຈຳເປັນກໍສາມາດ ຮຽກປະຊຸມໄດ້ຕາມຄວາມເຫມາະສົມ.
ຫມວດ V
ວ່າດ້ວຍບົດບັນຍັດສຸດທ້າຍ.
ມາດຕາ 9: ວ່າດ້ວຍກາປະທັບ ແລະ ງົບປະມານ.
9.1 ຄະນະໂຄສະນາອົບຮົມສູນກາງພັກ ມີກາປະທັບຂອງຕົນ 1 ຫນ່ວຍ ແລະ ມີ ກາປະທັບ ຫ້ອງການ, ບັນດາກົມ ແລະ ທຽບເທົ່າ; ພະແນກການເງິນອະນຸຍາດໃຫ້ມີກາປະທັບເພື່ອນໄຊ້ເຂົ້າໃນວຽກງານທາງລັດຖະການ.
9.2 ຄະນະໂຄສະນາອົບຮົມສູນກາງພັກ ເປັນຫົວຫນ່ວຍງົບປະມານຫນຶ່ງ ຊຶ່ງໄດ້ຮັບຈາກງົບປະມານຂອງລັດ ເພື່ອໃຊ້ຈ່າຍຮັບໃຊ້ເຂົ້າໃນວຽກງານຂອງຕົນ ຄືກັບ ອົງການຂອງສູນກາງ ແລະ ກະຊວງ - ອົງການຈັດຕັ້ງຂອງລັດ.
ມາດຕາ 10: ຄະນະໂຄສະນາອົບຮົມສູນກາງພັກ, ບັນດາອົງການຂອງພັກ-ລັດ, ອົງການແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູນກາງ ບັນດາແຂວງ, ນະຄອນຫລວງ ຈົ່ງຮັບຮູ້ ແລະ ຈັດຕັ້ງປະຕິບັດຕາມມະຕົກລົງສະບັບນີ້ຢ່າງເຂັ້ມງວດ.
ມາດຕາ 11: ມະຕິຕົກລົງສະບັບນີ້ມີຜົນໃຊ້ໄດ້ນັບແຕ່ມື້ລາຍເຊັນເປັນຕົ້ນໄປ ແລະ ປ່ຽນແທນຂໍ້ຕົກລົງ ສະບັບເລກທີ 09 / ຄລສພ ,ລົງວັນທີ 23 / 9 /2009.
ແຈ້ງໄຟໄໝ້ : 1190
ຕຳຫຼວດ : 1191
ລົດໂຮງໝໍ : 1195
ໄຟຟ້າ : 1199
ນ້ຳປະປາ : 1169
ໜ່ວຍກູ້ໄພ : 1624
ມີ 42 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌